CELEX: 52012PC0534
Language: hu
Date: 2012-09-24
Title: Javaslat A TANÁCS HATÁROZATA a Laoszi Népi Demokratikus Köztársaságnak a Kereskedelmi Világszervezethez történő csatlakozása tekintetében a Kereskedelmi Világszervezet Általános Tanácsán belül képviselendő európai uniós álláspont meghatározásáról

|
			
		
		
		52012PC0534
		
			Javaslat A TANÁCS HATÁROZATA a Laoszi Népi Demokratikus Köztársaságnak a Kereskedelmi Világszervezethez történő csatlakozása tekintetében a Kereskedelmi Világszervezet Általános Tanácsán belül képviselendő európai uniós álláspont meghatározásáról /* COM/2012/0534 final - 2012/0255 (NLE) */
			
				
		
		
			
			   	INDOKOLÁS
I. BEVEZETÉS
Befejező szakaszba érkeztek a
Kereskedelmi Világszervezet (WTO) tagjai és a Laoszi Népi Demokratikus
Köztársaság (a továbbiakban: Laosz) közötti tárgyalások, melyek Laosz
WTO-csatlakozására vonatkozó feltételekre irányultak. Ezt 14 évig tartó
tárgyalássorozat előzte meg, amely 1997-ben kezdődött, amikor Laosz
benyújtotta a WTO-csatlakozás iránti kérelmét. Laosz csatlakozási kérelmét a
WTO Általános Tanácsának a legkevésbé fejlett országok (least-developed
countries, LDC) csatlakozásáról szóló, 2002. december 10-i
határozatában szereplő iránymutatásoknak megfelelően bírálták el;
mielőtt az Unió hivatalosan támogatni tudja Laosz csatlakozását a WTO-hoz,
tanácsi határozatra van szükség, mely jóváhagyja a Laosz csatlakozására
vonatkozó feltételeket.
A csatlakozási feltételek összefoglalása az
alábbiakban olvasható.
II. A LAOSZ WTO-CSATLAKOZÁSÁRA VONATKOZÓ
FELTÉTELEK ÁGAZATONKÉNTI ÖSSZEFOGLALÁSA
Kötelezettségvállalások
Laosz kötelezettségvállalásainak
csatlakozáskor alkalmazandó listája tekintetében a végleges lekötött vámtételek
átlaga 18,4 %-os értéket mutat.
Noha a végleges lekötött vámtételek
mezőgazdasági termékekre vonatkozó 17,8 %-os átlagértéke némileg
alacsonyabb, mint az ipari termékekre megállapított 18,6 %, a
mezőgazdaságban a kiemelkedően magas vámok sokkal jelentősebbek
(90 %-os csúcsvám az 50 %-ossal szemben).
Laosz a végleges lekötött vámtételeket a
csatlakozás időpontjától számítva alkalmazza, kivéve néhány olyan
terméket, melyekre átmeneti időszak vonatkozik (rizs, gabonák,
kőolajtermékek).
Ezek az átlagos
vámszintek meglehetősen ésszerűek, figyelembe véve Laosz
LDC-státuszát, kis méretét, és gazdaságának sebezhetőségét. Az LDC-kre
vonatkozó korábbi uniós gyakorlat szerint az ilyen mértékű vámszinteket
hasonló méretű gazdaságok esetében ésszerű voltuk miatt elfogadták.
Ipari termékek 
–              
A nem mezőgazdasági termékekre vonatkozó végleges
lekötött vámtételek átlaga 18,61 %.
–              
A legmagasabb, mintegy 35 %-os átlagérték a
bőr-, a bútor- és a faipari ágazatok végleges lekötött vámtételei
vonatkozásában figyelhető meg.
–              
A legalacsonyabb, mintegy 7 %-os végleges
lekötött vámtételek az informatikai (IT) termékekre, a mezőgazdasági
berendezésekre és az acéltermékekre vonatkoznak.
–              
A különböző iparágazatokban a legmagasabb
vámcsúcsok nem haladják meg az 50 %-ot, ez alól kizárólag a
motorkerékpárok képeznek kivételt, melyekre 60 % van érvényben.
Mezőgazdasági termékek 
–              
A mezőgazdasági termékekre vonatkozó végleges
lekötött vámtételek átlaga 17,9 %.
–              
A mezőgazdaságban a legmagasabb vámcsúcsok, a
rizsre vonatkozó 80 %-os és 90 %-os vámtételek, ezt követik a dohány
és a kávé 60 %-os vámtételei.
Szolgáltatások 
Figyelembe véve az ország LDC-státuszát, Laosz
szolgáltatásokra vonatkozó egyedi kötelezettségvállalásokról szóló listája
kielégítő. Laosz a szolgáltatási ágazatok széles körében vállal
piacrajutási és nemzeti elbánásra vonatkozó kötelezettséget, ideértve többek
között a szakmai, számítástechnikai és egyéb üzleti szolgáltatásokat, a
kommunikációs szolgáltatásokat (postai és távközlési szolgáltatásokat), az
építőipari, forgalmazási, magán oktatási, környezetvédelmi, pénzügyi (biztosítási
és banki), magán egészségügyi, idegenforgalmi és (légi) közlekedési
szolgáltatásokat. 
Jegyzőkönyvbe foglalt
kötelezettségvállalások
A csatlakozási folyamat végső, többoldalú
szakaszában a WTO tagjai igyekeztek közösen biztosítani, hogy Laosz kereskedelmi
törvényei és intézményei alapvetően összhangba kerüljenek a WTO
szabályaival és egyezményeivel, melyeket a csatlakozási jegyzőkönyv és a
munkacsoport jelentése tüntet fel. Az Unió számára a következő témakörök
különösen fontosak:
Kereskedelmi jogok
Laosz megerősítette, hogy a Laosz
területén való tartózkodási helytől vagy beruházásoktól függetlenül a WTO
tagjainak bármely természetes vagy jogi személye számára jogot biztosít, hogy
bejegyzett importőrként korlátozott számú termékeket (rizst, petróleumot és
gázt, bizonyos vas- és acéltermékeket) legkésőbb a WTO-hoz történő
csatlakozását követő két év elteltével, minden más terméket pedig a
csatlakozás időpontjától kezdődően importálhasson. Ugyanezen
ütemezés szerint Laosz a WTO-egyezményeknek megfelelően megkülönböztetésmentes
módon kereskedelmi jogokat biztosít. A csatlakozás
időpontjától valamennyi, importtal és exporttal kapcsolatos, a
szolgáltatások ellenében vagy azokkal kapcsolatban felrótt díjak és illetékek
összhangban állnak a WTO-egyezményekkel.
Vámérték-megállapítás
A csatlakozás időpontjában Laosz teljes
mértékben alkalmazza a vámérték-megállapításra vonatkozó WTO-rendelkezéseket,
ideértve az 1994. évi GATT-egyezmény VII. cikkének végrehajtásáról szóló
WTO-egyezményben, valamint annak I. mellékletében (Értelmező megjegyzések)
foglalt rendelkezéseket.
Főbb területek, amelyekre átmeneti
időszakokat kérelmeztek
Védintézkedések:
Laosz megkezdte a jogalkotási folyamatot, azonban a csatlakozást követő
5 éves átmeneti időszakot kérelmezett, hogy a WTO
védintézkedésekről szóló egyezményével összhangban lévő
jogszabályokat léptessen hatályba. Laosz kijelentette, hogy általánosságban
ezen időszak alatt kizárólag az említett rendelkezésekkel összhangban jár
el. 
A kereskedelem technikai akadályai (TBT): Laosz a kereskedelem technikai akadályairól szóló WTO-egyezményt
fokozatosan fogja végrehajtani; az egyezmény teljes körű végrehajtásának
időpontja 2015. január 1.
Egészségügyi és növény-egészségügyi (SPS)
intézkedések: Az SPS-egyezmény végrehajtására Laosz
munkatervet nyújtott be. Laosz élelmiszer-biztonságra, állat- és
növényegészségügyre vonatkozó jogi kerete 2012. december 31-ére lesz az
SPS-egyezménnyel összhangban. A teljes körű végrehajtás kezdetének
időpontja 2015. január 1.
Szellemitulajdon-jogok: A csatlakozás időpontjáig Laosz elfogadja azokat a
jogszabályokat, amelyek biztosítják, hogy a szellemitulajdon-jogokra vonatkozó
rendszere megfeleljen a WTO-rendelkezéseknek; a teljes körű végrehajtásra
2016 decemberéig kerül sor.
Átláthatóság:
Laosz kötelezettséget vállalt, hogy a csatlakozás időpontjától számított 3
éven belül Hivatalos Lapot hoz létre. Laosz ezen időszak alatt közzétételi
kötelezettségeinek hivatalos weboldalak vagy újságok révén tesz eleget. 
III. AJÁNLÁS
A Bizottság, mely jóváhagyásra benyújtja a
Tanácshoz Laosz WTO-csatlakozásának feltételeit, úgy véli, hogy ezek a
piacnyitási kötelezettségvállalásoknak kiegyensúlyozott, ám mégis ambiciózus
csomagját jelentik, amely jelentős előnyöket fog biztosítani Laosznak
és WTO-beli kereskedelmi partnereinek egyaránt.
2012/0255 (NLE)
Javaslat
A TANÁCS HATÁROZATA
a Laoszi Népi Demokratikus Köztársaságnak a
Kereskedelmi Világszervezethez történő csatlakozása tekintetében a
Kereskedelmi Világszervezet Általános Tanácsán belül képviselendő európai
uniós álláspont meghatározásáról
AZ EURÓPAI UNIÓ TANÁCSA,
tekintettel az Európai Unió
működéséről szóló szerződésre és különösen annak 218. cikke
(9) bekezdésével összefüggésben értelmezett 91. cikkére, 100. cikkének
(2) bekezdésére és 207. cikkének (4) bekezdésére,
tekintettel az Európai Bizottság javaslatára,
mivel:
(1)       1997. július 16-án a Laoszi
Népi Demokratikus Köztársaság (a továbbiakban: Laosz) kormánya benyújtotta a
Világkereskedelmi Szervezetet (WTO) létrehozó Marrakeshi Egyezményhez
történő csatlakozás iránti kérelmét az egyezmény XII. cikkének
megfelelően.
(2)       1998. február 19-én annak
érdekében létrejött a Laosz csatlakozásával foglalkozó munkacsoport, hogy
megállapodásra jusson a csatlakozási feltételekről, amelyek Laosz és
valamennyi WTO-tag számára egyaránt elfogadhatók.
(3)       A Bizottság az Unió nevében
tárgyalást folytatott azokról a Laosz részéről teljesítendő, a
piacnyitásra vonatkozó átfogó kötelezettségvállalásokról, amelyek az Unió
kéréseinek megfelelnek, és összhangban vannak Laosz fejlettségi szintjével.
(4)       E kötelezettségvállalásokat a
Laosz Kereskedelmi Világszervezethez történő csatlakozásáról szóló
jegyzőkönyv rögzíti.
(5)       A WTO-csatlakozás várhatóan
kedvezően és tartósan hozzájárul Laosz gazdasági reformfolyamatához és
fenntartható fejlődéséhez.
(6)       A csatlakozási
jegyzőkönyvet ezért jóvá kell hagyni.
(7)       A WTO-t létrehozó egyezmény
XII. cikke előírja, hogy a csatlakozás feltételeiről a csatlakozó
tagnak és a WTO-nak meg kell állapodnia, és azokat a WTO részéről a WTO
Miniszteri Konferenciája hagyja jóvá. A WTO-t létrehozó egyezmény IV. cikkének
2. pontja előírja, hogy a Miniszteri Konferencia ülései közötti
időszakokban ez utóbbi feladatait az Általános Tanács látja el.
(8)       Ennek megfelelően az
Unió által a WTO Általános Tanácsán belül a Laosz WTO-csatlakozása tekintetében
képviselendő álláspontot meg kell határozni,
ELFOGADTA EZT A HATÁROZATOT: 
Egyetlen cikk
1.           Az Európai Unió nevében a
Kereskedelmi Világszervezet Általános Tanácsán belül a Laoszi Népi Demokratikus
Köztársaság WTO-csatlakozása tekintetében képviselendő álláspont: a
csatlakozás jóváhagyása.
2.           Ez a határozat elfogadása
napján lép hatályba. 
Kelt Brüsszelben, -án/-én.
                                                                       a
Tanács részéről
                                                                       az
elnök